钦定古今图书集成/明伦汇编/交谊典/第054卷 > 《冬日洛下登楼宴序》吴少微
## 钦定古今图书集成/明伦汇编/交谊典/第054卷 > 《冬日洛下登楼宴序》吴少微

仆抱书剑河洛，岁月多矣，曷尝不忆林宗，想元礼，慨
然今古，追思盛德。有太原庄雄材特达，信而好事，招
奖英奇，亦千载一时也。取乐文翰，不孤风景，置旨酒，
命群公，列坐层楼，观望天地，烟霞咫尺，左右娱宾，山
水凄清，纵横在目。其时既晚，其日将阑，度北牖之凉
风，下南端之白日。览物增思，游子多怀，迺眷斯文，期
“乎不坠”云尔。